Njebjelčicy (SN/MWj). Tak mjenowany insektowy hotel maja nětko w Njebjelčanskej pěstowarni „Jan Skala – Barbojte kamuški“. Tón pak sej holcy a hólcy kupili njejsu, ale dóstachu jón dźensa dopołdnja darjeny.
Darićeljo, požadarjo azyla, su zapřijeći do projekta Kamjenskeje kubłanskeje towaršnosće (KABI) w Njebjelčanskej socialnej dźěłarni na kromje wsy. Po tym zo je tam wobšěrny projekt z dołhodobnje bjezdźěłnymi wuběžał, dósta KABI spěchowanske srědki přizwolene, zo móža w Njebjelčicach dźesać migrantow rěčnje wukubłać a jim tež praktiske dźěło zmóžnić. Tak woni jenož němsku rěč njewuknu, ale tež insektowe hotele twarja. „Runočasnje chcychmy jich dalokož móžno do našeje gmejny integrować a jim filozofiju našeje wsy zbližić, štož wšak rěčnje cyle jednore njebě“, rozłoži Njebjelčanski wjesnjanosta Tomaš Čornak (CDU). Zrodźichu tuž ideju, pěstowarskim dźěćom tajki hotel darić a tak dźěl wsy bliže zeznać.
szl_Latn szl_Latn